Title: พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์ และสิ่งที่ใช้ในการสงคราม (ฉบับที่ 2) พ.ศ. 2531

พระราชกฤษฎีกา

พระราชกฤษฎีกา
ควบคุมการส่งออกไปนอกราชอาณาจักร
ซึ่งอาวุธยุทธภัณฑ์ และสิ่งที่ใช้ในการสงคราม
(ฉบับที่ ๒)
พ.ศ. ๒๕๓๑

ภูมิพลอดุลยเดช ป.ร.
ให้ไว้ ณ วันที่ ๕
พฤศจิกายน พ.ศ. ๒๕๓๑
เป็นปีที่ ๔๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการควบคุมการส่งออกไปนอกราชอาณาจักรซึ่งอาวุธยุทธภัณฑ์
และสิ่งที่ใช้ในสงคราม

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย กับมาตรา ๓ และมาตรา ๔ แห่งพระราชบัญญัติควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๔๙๕ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์
และสิ่งที่ใช้ในสงคราม (ฉบับที่ ๒) พ.ศ. ๒๕๓๑

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกความในมาตรา ๕ แห่งพระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงคราม
พ.ศ. ๒๕๐๖ และให้ใช้ความต่อไปนี้แทน
มาตรา ๕ 
การส่งอาวุธยุทธภัณฑ์และสิ่งที่ใช้ในการสงครามดังกล่าวไว้ในมาตรา ๔
ออกไปหรือผ่านไปนอกราชอาณาจักรจะกระทำมิได้ เว้นแต่
(๑)
เมื่อรัฐบาลต่างประเทศร้องขอให้มีการส่งออกไปหรือส่งผ่านไปนอกราชอาณาจักรตามข้อตกลงซึ่งได้ทำไว้กับรัฐบาล
(๒) อาวุธยุทธภัณฑ์และสิ่งที่ใช้ในการสงครามของทางราชการ
ซึ่งได้แปรสภาพ หมดคุณภาพ ล้าสมัย หรือไม่ต้องการใช้แล้ว
(๓)
อาวุธยุทธภัณฑ์และสิ่งที่ใช้ในการสงครามของกระทรวงกลาโหมซึ่งคณะรัฐมนตรีอนุมัติให้ขาย
ในการส่งออกไปหรือการส่งผ่านไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงครามตาม
(๑) (๒) และ (๓)
จะต้องมีหนังสืออนุญาตของรัฐมนตรีว่าการกระทรวงกลาโหมกำกับไปด้วยทุกคราว

ผู้รับสนองพระบรมราชโองการ
พลตรี ชาติชาย  ชุณหะวัณ
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่ในปัจจุบันการส่งออกไปหรือการส่งผ่านไปนอกราชอาณาจักรซึ่งอาวุธยุทธภัณฑ์และสิ่งที่ใช้ในการสงครามจะกระทำได้เฉพาะกรณีตามที่กำหนดไว้ในมาตรา
๕
แห่งพระราชกฤษฎีกาควบคุมการส่งออกไปนอกราชอาณาจักรซึ่งอาวุธยุทธภัณฑ์และส่งที่ใช้ในการสงคราม
พ.ศ. ๒๕๐๖ คือ กรณีที่รัฐบาลต่างประเทศร้องขอตามข้อตกลงที่ได้ทำไว้กับรัฐบาล
และกรณีที่เป็นอาวุธยุทธภัณฑ์และสิ่งที่ใช้ในการสงครามของทางราชการซึ่งได้แปรสภาพ
หมดคุณภาพ ล้าสมัย หรือไม่ต้องการใช้แล้ว
สมควรเพิ่มเติมข้อกำหนดดังกล่าวเพื่อให้อาวุธยุทธภัณฑ์และสิ่งที่ใช้ในการสงครามที่กระทรวงกลาโหมผลิตขึ้นในประเทศสามารถส่งออกเพื่อขายไปยังต่างประเทศเมื่อได้รับอนุมัติจากคณะรัฐมนตรีได้  จึงจำเป็นต้องตราพระราชกฤษฎีกานี้

พัสสน/ผู้จัดทำ
๔ เมษายน ๒๕๕๔

[๑] ราชกิจจานุเบกษา
เล่ม ๑๐๕/ตอนที่ ๑๘๓/ฉบับพิเศษ หน้า ๑/๙ พฤศจิกายน ๒๕๓๑